text: Gardin-brand med store skader
  23 juni 2013 kl. 11.39
  To piger på 13 og 15 år stak i aftes af, da leg med en lighter satte ild i et gardin på Petersmindeskolen i Vejle. Skolens teatersal er svært skadet.
  Teatersalen på Petersmindeskolen i Vejle har fået store skader efter en brand.
  Branden blev meldt til politiet kort efter klokken 6 i morges, men branden startede allerede i aftes ved 22.30-tiden.
  - To piger på 13 og 15 år var gået ind gennem en ulåst dør ind til teatersalen. De fandt en lighter og så gik der ild i et gardin. Derefter stak pigerne af, fortæller vagtchef hos Sydøstjyllands Politi, Bent Hedeager Nielsen til Dagens.dk.
  Pigerne løb hjem til deres forældre. Den ene af pigernes mor kunne mærke, at der var noget galt. Hun udspurgte datteren om, hvad der var foregået ved skolen. Men datteren fortalte ikke om branden. Men sidst på natten var moderen så nervøs over, hvad der var sket på Petersmindeskolen, at hun tog derhen.
  - Og da var skolen godt fyldt med røg, siger vagtchefen.
  Brandvæsnet blev alarmeret og fik slukket ilden.
  - Der er dog ikke meget brugbart tilbage i skolens teatersal. Gulvet måtte brækkes op og der skete store røg- og sodskader, oplyser Bent Hedeager Nielsen.
  